[pic] | ЕВРОПЕЙСКА КОМИСИЯ |

Брюксел, 15.2.2010

COM(2010)53 окончателен

2010/0035 (NLE)

Предложение за

РЕГЛАМЕНТ (ЕС) № …/… НА СЪВЕТА

за изменение на Регламент (ЕО) № 479/2009 по отношение на качеството на статистическите данни в условията на процедурата при прекомерен дефицит

ОБЯСНИТЕЛЕН МЕМОРАНДУМ

Основата на системата за фискален надзор на ЕС е определена в договорите и допълнително уточнена в законодателството на ЕС, по-специално чрез изискванията относно качеството на фискалната статистика с оглед на действията в рамките на процедурата при прекомерен дефицит. В рамките на фискалната статистика качеството на данните се предопределя предимно от правилното прилагане от страна на държавите-членки на съответните правни актове в условията на процедурата при прекомерен дефицит, като Регламент (ЕО) № 2223/96 на Съвета (Регламент за ESA 95)[1] и Регламент (ЕО) № 479/2009 на Съвета[2], които определят статистическата референтна система от стандарти, определения и счетоводни разпоредби. Със задачата за надзор над качеството на отчитаните фискални данни е натоварена Комисията. В член 8, параграф 1 от Регламент (ЕО) № 479/2009 е определено, че Комисията (Евростат) периодично оценява качеството както на актуалните данни, отчетени от държавите-членки, така и на основните сметки по институционални сектори, събрани в съответствие с ESA 95. Понятието „качество на актуалните данни“ означава съответствие на данните със счетоводните правила и наличие на пълнота, надеждност, навременност и последователност на статистическите данни. В допълнение съгласно член 8, параграф 2 от Регламент (ЕО) № 479/2009 държавите-членки предоставят на Комисията (Евростат) възможно най-бързо съответната статистическа информация, поискана за целите на оценката на качеството на данните, без да се засягат разпоредбите за поверителността на статистическите данни.

След случая „Гърция“ от 2004 г. и последвалото го искане от страна на Съвета за засилване на мониторинга на качеството на отчитаните фискални данни, през 2005 г. Комисията предложи изменения в действащото законодателство, т.е. в Регламент (ЕО) № 3605/93 на Съвета, който регламентира качеството на данните в процедурата при прекомерен дефицит. Измененията от предложението на Комисията от 2005 г.[3] имаха за цел да повишат прозрачността на статистиката във връзка с процедурата при прекомерен дефицит и с оглед на това да увеличат правомощията на Евростат по отношение на качеството на данните. Комисията предложи по-специално въвеждането на „посещения за задълбочен мониторинг“. В съчетание с общото изискване държавите-членки да предоставят на Комисията (Евростат) достъп до информацията, необходима за целите на оценката на качеството на данните, предложението целеше постигане на разширяване на правомощията по отношение на качеството на данните. Допълнителните инструменти, осигурени на Комисията от Регламент (ЕО) № 2103/2005 на Съвета[4], обаче се оказаха по-ограничени в сравнение с първоначално поисканите. По-специално липсва общо задължение за държавите-членки да предоставят на Комисията (Евростат) достъп до всичката информация, поискана за целите на оценката на качеството на данните, а периметърът на методологическите посещения (от приемането на законодателството досега такива посещения са проведени само в една държава-членка) е ограничен до чисто статистическата област.

Случилото се неотдавна, и по-специално постъпилите през октомври 2009 г.[5] статистически данни за гръцкия държавен дефицит и държавен дълг разкриха тези несъвършенства, придадоха им допълнителна острота и показаха, че сега действащата система за фискална статистика не намалява в необходимата степен риска от подаване например на неверни или неточни данни до Комисията.

Ако не бъдат предприети действия за преодоляване на тази слабост, подобни случаи на неспазване на правилата от страна на отделни държави-членки ще продължат да компрометират надеждността на системата за управление, обезпечавана от нейните участници както на европейско равнище, така и на равнище държави-членки. Поради това на настоящия етап предлагането на някои промени в рамката за управление на фискалната статистика е и целесъобразно, и в съответствие с провежданата политика. Целта на изменения регламент е да даде възможност на Комисията и на държавите-членки да си сътрудничат по-ефективно при подобряване на качеството и надеждността на статистиката относно държавните финанси, като за целта използват подход, в основата на който стоят два стълба: от една страна, по-чести и по-комплексни редовни статистически посещения в рамките на стандартната процедура при прекомерен дефицит; от друга страна, възможност за провеждане на допълнителни методологически посещения от страна на Евростат в случаите, когато с помощта на оценка въз основа на риска са установени специфични и значителни проблеми.

Комисията счита, че за преодоляването на съществуващите слабости е необходимо да предложи да бъдат допълнени съществуващите правила с оглед повишаване на ефективността на механизмите за мониторинг на данните. Методологически посещения обаче ще се предприемат само в случаите, когато са установени значителни рискове или потенциални проблеми по отношение на качеството на данните, каквато е и сегашната практика в рамките на съществуващата правна уредба.

Доколкото Евростат като статистически орган трябва да бъде в състояние реално да проверява предоставяните данни, сегашната уредба трябва да бъде допълнена в няколко отношения. Необходимо е по-специално да бъде признато правото на Евростат пряко да преглежда публичните сметки, когато съществуват значителни съмнения относно надеждността на статистическите данни, подадени от национален статистически орган, като успоредно с това се определи и съответно задължение за националните органи да поддържат и предоставят всички съответни източници на информация. Наред с това е необходимо държавите-членки да гарантират съдействието на експерти по национално счетоводство, включително и за подготовката и провеждането на методологическите посещения.

2010/0035 (NLE)

Предложение за

РЕГЛАМЕНТ (ЕС) № .../... НА СЪВЕТА

за изменение на Регламент (ЕО) № 479/2009 по отношение на качеството на статистическите данни в условията на процедурата при прекомерен дефицит

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз, и по-специално член 126, параграф 14, трета алинея от него,

като взе предвид предложението на Европейската комисия,

като взе предвид становището на Европейския парламент,

като действа в съответствие със специална законодателна процедура,

като има предвид, че:

(1) Равнището на доверие в бюджетния надзор зависи в изключително голяма степен от надеждната бюджетна статистика. От първостепенно значение е данните, докладвани от държавите-членки съгласно Регламент (ЕО) № 479/2009 за прилагане на Протокола за процедурата при прекомерен дефицит, приложен към Договора за създаване на Европейската общност[6], да бъдат с високо качество.

(2) През последните години управленската рамка на Европейския съюз за фискална статистика беше доразвита, а институционалната уредба — осъвременена, по-специално с цел подобряване на мониторинга на националните сметки от страна на Комисията (Евростат).

(3) Преработената управленска рамка за фискална статистика като цяло работи добре и по принцип дава задоволителни резултати по отношение на отчитането на съответните фискални данни относно държавния дефицит и държавния дълг. Преобладаващата част от държавите-членки показа по-специално трайно добросъвестно сътрудничество и оперативна способност за отчитане на фискални данни с високо качество.

(4) Случилото се напоследък обаче показа ясно също така, че сегашната управленска рамка за фискална статистика все още не намалява в достатъчна степен риска от преднамерено предаване на Комисията на неверни или неточни данни.

(5) В тази връзка Комисията (Евростат) следва да има допълнителни права за достъп до по-широк кръг от информация за целите на оценката на качеството на данните.

(6) При провеждането на посещения за мониторинг в държава-членка, чиято статистическа информация е обект на проверка, Комисията (Евростат) следва да има правото на достъп до сметките на държавни субекти на централно, регионално и местно ниво и на нивото на системата за социална сигурност , включително и да ѝ бъде предоставяна подробната счетоводна информация, послужила при изготвянето им, съответните статистически проучвания и въпросници и друга имаща отношение информация, при спазване на законодателството относно защитата на данните и на статистическата поверителност.

(7) Националните сметки на отделните единици в сектор „Държавно управление“, както и тези на публичните единици, класифицирани извън сектор „Държавно управление“, следва да бъдат основни обекти на проверките, като на публичните сметки следва да се прави оценка и по отношение на тяхното използване за статистически цели.

(8) Държавите-членки следва да гарантират, че служителите, които отговарят за отчитането на актуалните данни и на основните национални сметки пред Комисията (Евростат), изпълняват изцяло задълженията си във връзка със статистическите принципи.

(9) С оглед на гореизложеното Регламент (EО) № 479/2009 следва да бъде съответно изменен,

ПРИЕ НАСТОЯЩИЯ РЕГЛАМЕНТ:

Член 1

Регламент (ЕО) № 479/2009 се изменя, както следва:

(1) Създава се следният член 2а:

„ Член 2а

„Достъп“ означава възможност за запознаване с всеки имащ отношение документ чрез получаване на копие от него или чрез разглеждането му на място, включително чрез получаване на електронно копие, когато такова копие съществува, и за предоставяне на всичката имаща отношение информация. Изисканите документи и информация се предоставят бързо, а когато такава възможност съществува, се извличат непосредствено от наличната документация или източници.“

(2) В член 8 параграф 2 се заменя със следното:

„2. Държавите-членки предоставят на Комисията (Евростат) възможно най-бързо достъп до всичката информация, поискана за целите на оценката на качеството на данните, включително и до статистическа информация, като данни от национални сметки, списъци, нотификационни таблици, използвани при процедурата при прекомерен дефицит, допълнителни въпросници и разяснения, свързани с нотификацията.

Форматът на въпросниците се определя от Комисията (Евростат) след консултации с Комитета по паричната и финансовата статистика и статистиката за платежния баланс (наричан по-долу „CMFB“).“

(3) В член 11 параграф 3 се заменя със следното:

„3. Методологическите посещения са предназначени за наблюдаване на процедурите и проверка на сметките, които потвърждават отчетените актуални данни, и за извеждането на подробни заключения за качеството на отчетените данни, както е определено в член 8, параграф 1.

Методологически посещения се предприемат само в изключителни случаи, когато ясно са установени значителни рискове или проблеми по отношение на качеството на данните.“

(4) В член 12 параграф 1 се заменя със следното:

„1. По искане на Комисията (Евростат) държавите-членки предоставят съдействие от експерти по националните сметки, включително за подготовката и провеждането на методологическите посещения. При изпълнението на своите задължения тези експерти предоставят независими експертни становища. Въз основа на предложенията, изпратени до Комисията (Евростат) от националните органи, отговарящи за отчитането в рамките на процедурата при прекомерен дефицит, се съставя списък на тези експерти.

Правилата и процедурите за избора на експерти и организацията на тяхната работа се определят от Комисията.“

(5) В член 12 параграф 2 се заменя със следното:

„2. В рамките на методологическите посещения Комисията (Евростат) има право на достъп до сметките на всички държавни субекти на централно, регионално и местно равнище и на равнище социална сигурност, включително да ѝ се предоставя изходната подробна счетоводна информация, като трансакции и баланси, имащите отношение статистически проучвания и въпросници и друга свързана информация, като аналитични документи и счетоводни данни на други публични субекти.

Държавите-членки вземат всички необходими мерки за улесняване на методологическите посещения. Тези посещения могат да бъдат при национални органи, участващи в отчитането в рамките на процедурата при прекомерен дефицит, както и при службите, които пряко или косвено участват в съставянето на националните сметки и данните за държавния дълг. Държавите-членки гарантират, че тези национални органи и служби, а когато е необходимо и техните национални органи, носещи функционална отговорност за контрола върху националните сметки, предоставят на длъжностните лица от Комисията или на другите експерти, посочени в параграф 1, необходимото съдействие за изпълнението на задълженията им, включително предоставяне на документи, които потвърждават отчетените данни за актуалния дефицит и дълг и основните национални сметки. Поверителни документи за националната статистическа система следва да бъдат предоставяни само на Комисията (Евростат).“

(6) В член 16 параграф 2 се заменя със следното:

„2. Държавите-членки вземат подходящи мерки, за да гарантират, че на длъжностните лица, които отговарят за отчитането на актуалните данни пред Комисията (Евростат) и за основните национални сметки, се търси отговорност и те действат в съответствие с принципите, установени в член 2 от Регламент (ЕО) № 223/2009 на Европейския парламент и на Съвета от 11 март 2009 г. относно европейската статистика*. Тези мерки трябва да бъдат ефективни, съразмерни и възпиращи. Държавите-членки уведомяват Комисията за тези мерки най-късно до 31 декември 2011 г. и я уведомяват без забавяне за всякакви последващи изменения, които ги засягат.“

Член 2

Влизане в сила

Настоящият регламент влиза в сила на двадесетия ден след публикуването му в Официален вестник на Европейския съюз .

_______________________

( ОВ L 87, 31.3.2009 г., стр. 164.

Настоящият регламент е задължителен в своята цялост и се прилага пряко във всички държави-членки.

Съставено в Брюксел на […] година.

За Съвета

Председател

ЗАКОНОДАТЕЛНА ФИНАНСОВА ОБОСНОВКА

1. НАИМЕНОВАНИЕ НА ПРЕДЛОЖЕНИЕТО

Предложение за Регламент на Съвета за изменение на Регламент (ЕО) № 479/2009 по отношение на качеството на статистическите данни в условията на процедурата при прекомерен дефицит.

2. РАМКА УД/БД (управление по дейности/бюджет по дейности)

Съответна(и) област(и) на политика и свързана(и) с нея(тях) дейност(и):

Статистика (Производство на статистическа информация; политическа стратегия и координация; административна подкрепа)

3. БЮДЖЕТНИ РЕДОВЕ

3.1. Бюджетни редове (оперативни редове и свързаните с тях редове за техническа и административна помощ (предишни редове Б.А), включително позициите:

29.0203 Статистическа програма на Общността за 2008-2012 г.

29.010401 Политика по отношение на статистическата информация — разходи за административно управление

3.2. Продължителност на дейността и на финансовото отражение:

Неопределена

3.3. Бюджетни характеристики:

Бюджетен ред | Вид разход | Нов | Участие на ЕАСТ | Вноски на държавите кандидатки | Позиция във финансовата перспектива |

29.020101 | Незадължителни | Многогодишни[7] | НЕ | ИМА | НЯМА | № 1 |

29.010401 | Незадължителни | Едногодишни[8] | НЕ | ИМА | НЯМА | № 1 |

4. ОБОБЩЕНИЕ НА РЕСУРСИТЕ

4.1. Финансови ресурси

4.1.1. Обобщение на бюджетните кредити за поети задължения (БКПЗ) и бюджетните кредити за плащания (БКП)

милиона EUR (до третия знак след десетичната запетая)

Вид разход | Раздел № | 2011 | 2012 | 2013 | 2014 | 2015 | 2016 г. и след това | Общо |

Оперативни разходи |

Бюджетни кредити за поети задължения (БКПЗ) | 8.1 | a |

Бюджетни кредити за плащания (БКП) | б |

Административни разходи, включени в референтната сума |

Техническа и административна помощ (НБК) | 8.2.4 | в | 0 | 0 | 0 | 0 | 0 | 0 | 0 |

ОБЩА РЕФЕРЕНТНА СУМА |

Бюджетни кредити за поети задължения | a+в |

Бюджетни кредити за плащания | б+в |

Административни разходи, които не са включени в референтната сума |

Човешки ресурси и свързани разходи (НБК) | 8.2.5 | г | 1,709 | 1,709 | 1,709 | 1,709 | 1,709 | 1,709 | 1,709 |

Административни разходи, различни от разходите за човешки ресурси и свързаните с тях разходи, които не са включени в референтната сума (НБК) | 8.2.6 | д | 0,19 | 0,24 | 0,24 | 0,24 | 0,24 | 0,24 | 1,39 |

* Разходи за мисии

4.1.2. Съвместимост с финансовото планиране

⎭ Предложението е съвместимо със съществуващото финансово планиране.

4.1.3. Финансово въздействие върху приходите

⎭ Предложението няма финансово отражение върху приходите

4.2. Човешки ресурси в еквивалент на пълно работно време (ПРВ) (включително длъжностни лица, временен персонал и външно наети лица) — вж. подробности в точка 8.2.1.)

Годишни нужди | 2011 | 2012 | 2013 | 2014 | 2015 | 2016 г. и след това |

Общ брой човешки ресурси | 20 | 20 | 20 | 20 | 20 | 20 |

5. ХАРАКТЕРИСТИКА И ЦЕЛИ

5.1. Нужди, които трябва да бъдат удовлетворени в краткосрочен или дългосрочен план

Случилото се неотдавна, и по-специално предоставените статистически данни[9] за гръцкия държавен дефицит и държавен дълг, показа, че сега действащата система за фискална статистика не намалява в необходимата степен риска например от подаване на неверни или неточни данни до Комисията.

Ако не бъдат предприети действия за преодоляване на тази слабост, подобни случаи на неспазване на правилата от страна на отделни държави-членки ще продължат да компрометират надеждността на системата за управление, обезпечавана от нейните участници както на европейско равнище, така и на равнище държави-членки. Поради това на настоящия етап предлагането на някои промени в рамката за управление на фискалната статистика изглежда и целесъобразно, и в съответствие с провежданата политика.

5.2. Допълнително предимство от участието на Общността и съгласуваност на предложението с други финансови инструменти и възможно полезно взаимодействие

Комисията е натоварена пряко с голямата отговорност за анализ и оценка на данните за дефицита и дълга с оглед на правилното прилагане на Пакта за стабилност и растеж и отговаря за осигуряването на статистическите данни в рамките на процедурата при прекомерен дефицит въз основа на данните, отчетени от държавите-членки и страните кандидатки. Ролята на Комисията в това отношение е важна, тъй като държавите-членки се явяват заинтересовани страни.

Засиленото участие на Общността ще позволи също така да се повиши степента на хармонизация на националните подходи и да се използват наличните синергии чрез включването в методологическите посещения и на експерти от други държави-членки.

5.3. Цели и очаквани резултати на предложението и свързаните с тях показатели в контекста на рамката за управление по дейности (УД)

Съгласно протокола, приложен към Договора от Маастрихт и към Регламент (ЕО) № 479/2009 на Съвета, Комисията е натоварена с голямата отговорност да осигурява независим поглед върху качеството на данните. Основната цел ще бъде да се създадат инструменти за контрол над националните системи за производство на бюджетна статистика и да се сведат до минимум случаите на неправилно отчитане на данните за дефицита и дълга (примери за което са случаите в Гърция от 2004 и 2009 г.).

Очакванията са в резултат на това да постъпват данни с по-високо качество, в основата на които да стои един по-надежден и последователен подход. Откриването на структурни слабости в системата (системен риск) и на ненадеждни данни ще бъде показател за постигнатия напредък. Два от основните показатели ще бъдат броят на направените резерви и внесените изменения в данните от съобщението за медиите, което Евростат разпраща във връзка с процедурата при прекомерен дефицит, и броят на методологическите посещения.

5.4. Метод за изпълнение (ориентировъчен)

⎭ Централизирано управление

⎭ пряко от Комисията

6. НАБЛЮДЕНИЕ И ОЦЕНКА

6.1. Система за наблюдение

Качеството на отчитаните данни ще бъде следено в контекста на прилагането на разпоредбите на европейската система от национални и регионални сметки в Общността, приета с Регламент (ЕО) № 2223/96 (ESA95), който дава основата за отчитането и предоставянето на статистически данни в условията на процедурата при прекомерен дефицит. Създадените от държавите-членки и страните кандидатки статистически системи ще бъдат съпоставяни със системите, които вече предоставят данни с високо качество, както е заявено в Кодекса за поведение. Редовните доклади за работата на системите и резултатите от мониторинговия процес (посетени страни, срещнати проблеми и предлагани решения) ще бъдат представяни на Комисията, Парламента и Съвета.

6.2. Оценка

6.2.1. Предварителна оценка (еx-ante)

По време на последните заседания на Съвета се стигна до заключението, че трябва да се повиши независимостта и качеството на статистическите данни и към Комисията беше отправена молба да изготви предложения в това отношение.

6.2.2. Предприети мерки след междинната/ex-post оценка (поуки от подобен опит в миналото)

Касае се за нова мярка за въздействие.

6.2.3. Условия и честота на бъдещи оценки

Евростат ще прави редовна оценка на целесъобразността на системата, предоставяща данни относно публичното финансиране, които са необходими за прилагането на договорите.

7. МЕРКИ ЗА БОРБА С ИЗМАМИТЕ

Предложението може да се разглежда inter alia като мярка, целяща откриване и овладяване на случаите на евентуално неспазване от страна на държавите-членки/страните кандидатки на установените правила. Наред с това с цел гарантиране на трайна независимост и спазване на етиката на поведение при проверките ще бъде въведена политика на строга ротация на служителите, които участват в методологически посещения в конкретни държави-членки и страни кандидатки.

8. ПОДРОБНИ ДАННИ ЗА РЕСУРСИТЕ

8.1. Цели на предложението, изразени като финансов разход

8.2. Административни разходи

8.2.1. Брой и вид човешки ресурси

Видове длъжности | Персонал, който трябва да бъде назначен за управление на дейността, като се използват налични и/или допълнителни ресурси (брой длъжности/еквивалент на пълно работно време) |

Година 2011 | Година 2012 | Година 2013 | Година 2014 | Година 2015 | Година 2016 |

Длъжностни лица или временно нает персонал[10] (29 01 01) | A*/AD | 5 | 5 | 5 | 5 | 5 | 5 |

B*, C*/AST | 1 | 1 | 1 | 1 | 1 | 1 |

Персонал, финансиран[11] по статия 29 01 02 01 (Командировани национални експерти) | 9 | 9 | 9 | 9 | 9 | 9 |

Персонал, финансиран[12] по статия 29 01 02 02 (Договорно наети служители) | 5 | 5 | 5 | 5 | 5 | 5 |

ОБЩО | 20 | 20 | 20 | 20 | 20 | 20 |

Необходимите човешки ресурси ще бъдат осигурени в рамките на средствата, които вече са предоставени за управлението на това действие, и/или ще бъдат осигурени чрез вътрешно за ГД разместване, като в зависимост от случая към тях се прибавят допълнителни средства, които евентуално ще бъдат предоставени на управляващата ГД в рамките на процедурата за отпускане на средства за годината, в контекста на бюджетните ограничения.

8.2.2. Описание на задачите, произтичащи от дейността

На изисканите човешки ресурси ще бъде възложена новата задача, която ще бъде поверена на Комисията с регламента на Съвета и която ще се заключава в провеждането на задълбочени методологически посещения в държавите-членки, както и в увеличаване на честотата на редовните посещения. Методологически посещения ще се провеждат при наличие на доказателства или съмнение за невярно отчитане, както и по време на събития, които са важни за държавата-членка в контекста на Пакта за стабилност и растеж и процедурата при прекомерен дефицит (напр. преди присъединяването към еврозоната).

Националните сметки на отделните единици в сектор „Държавно управление“, както и тези на публичните единици, класифицирани извън сектор „Държавно управление“, ще бъдат основен обект на одитирането, а публичните сметки ще бъдат проверявани по отношение на тяхното използване за статистически цели. По-специално предмет на отчетите ще бъдат следните теми/процеси:

- достоверно прехвърляне от източниците на данни към националните сметки и таблиците, използвани в рамките на процедурата при прекомерен дефицит;

- оценка на изходната подробна информация, включително и над трансакциите;

- установяване кои източници на данни са одитирани на национално равнище (от признат независим одиторски орган) и кои не са. Това е от особено голямо значение, тъй като оценката може да се съсредоточи върху областите, които все още не са били одитирани на национално равнище. За областите, които не са били одитирани, ще бъде необходимо да бъдат набелязани други източници на гаранции;

- популяризиране приемането на счетоводни стандарти за публичния сектор — предоставяне на съдействие на държавите-членки по тяхно искане при преминаването им към система на одитирани данни и текущо начисляване в публичните сметки, за предпочитане в съответствие с международните стандарти.

8.2.3. Източници на човешки ресурси (съгласно законодателството)

( Постовете ще бъдат заявени при следващите процедури за разпределяне на средства

( Постовете ще бъдат преразпределени в рамките на ГД след прегледа, който следва да приключи до края на юли 2010 г.

8.2.4. Други административни разходи, включени в референтната сума (ХХ 01 04/05 — Разходи за административно управление)

НЕ СЕ ПРИЛАГА

8.2.5. Финансови разходи за човешки ресурси и свързани с тях разходи, които не са включени в референтната сума

милиона EUR (до третия знак след десетичната запетая)

Вид човешки ресурси | 2011 | 2012 | 2013 | 2014 | 2015 | 2016 г. и след това |

Длъжностни лица и временно нает персонал (29 01 01) | 0,732 | 0,732 | 0,732 | 0,732 | 0,732 | 0,732 |

Персонал, финансиран по статия 29 01 02 01 и статия 29 01 02 02 (Командировани национални експерти и договорно наети служители) | 0,977 | 0,977 | 0,977 | 0,977 | 0,977 | 0,977 |

Общо разходи за човешки ресурси и свързани с тях разходи (които НЕ СА включени в референтната сума) | 1,709 | 1,709 | 1,709 | 1,709 | 1,709 | 1,709 |

Изчисление — Длъжностни лица и временно нает персонал

При средни разходи за едно длъжностно лице, които се оценяват на 122 000 евро на година, финансовите разходи за човешките ресурси и свързаните с тях разходи (които не са включени в референтната сума) за една година възлизат общо на 732 000 евро.

Изчисление — Персонал, финансиран по статия 29 010201

При средни разходи за бюджета на Европейския съюз за един командирован национален експерт, които се оценяват на 73 000 евро на година, финансовите разходи за човешките ресурси, финансирани по статия 29 01 02, и свързаните с тях разходи (които не са включени в референтната сума) за една година възлизат общо на 657 000 евро.

При средни разходи за едно договорно наето лице, които се оценяват на 64 000 евро на година, финансовите разходи за човешките ресурси, финансирани по статия 29 01 02, и свързаните с тях разходи (които не са включени в референтната сума) за една година възлизат общо на 320 000 евро.

Необходимите човешки ресурси ще бъдат осигурени в рамките на средствата, които вече са предоставени за управлението на това действие, и/или ще бъдат осигурени чрез вътрешно за ГД разместване, като в зависимост от случая към тях се прибавят допълнителни средства, които евентуално ще бъдат предоставени на управляващата ГД в рамките на процедурата за отпускане на средства за годината, в контекста на бюджетните ограничения.

8.2.6. Други административни разходи, които не са включени в референтната сума

милиона EUR (до третия знак след десетичната запетая) |

Година n | Година n+1 | Година n+2 | Година n+3 | Година n+4 | Година n+5 и след това | ОБЩО |

29 01 02 11 01 – Командировки | 0,05 | 0,1 | 0,1 | 0,1 | 0,1 | 0,1 | 0,55 |

29 01 02 11 02 – Срещи и конференции | 0,14 | 0,14 | 0,14 | 0,14 | 0,14 | 0,14 | 0,84 |

29 01 02 11 03 – Заседания на комитети |

29 01 02 11 04 – Проучвания и консултации |

29 01 02 11 05 – Информационни системи |

2 Общо други разходи за управление (29 01 02 11) |

3 Други разходи от административен характер (уточнете, като посочите и бюджетния ред) |

Общо административни разходи, различни от човешки ресурси и свързани с тях разходи (които НЕ са включени в референтната сума) | 0,19 | 0,24 | 0,24 | 0,24 | 0,24 | 0,24 | 1,39 |

Необходимите бюджетни кредити за административни разходи ще бъдат осигурени в рамките на средствата, които вече са предоставени за управлението на това действие, и/или ще бъдат осигурени чрез вътрешно за ГД разместване, като в зависимост от случая към тях се прибавят допълнителни средства, които евентуално ще бъдат предоставени на управляващата ГД в рамките на процедурата за отпускане на средства за годината, в контекста на бюджетните ограничения.

[1] Регламент (EО) № 2223/96 на Съвета от 25 юни 1996 г. относно Европейската система от национални и регионални сметки в Общността (ОВ L 310, 30.11.1996 г., стр. 1).

[2] Регламент (ЕО) № 479/2009 на Съвета от 25 май 2009 г. за прилагане на Протокола за процедурата при прекомерен дефицит, приложен към Договора за създаване на Европейската общност (кодифицирана версия) (ОВ L 145, 10.6.2009 г., стр. 1).

[3] COM(2005)71.

[4] Регламент (EО) № 2103/2005 на Съвета от 12 декември 2005 г. за изменение на Регламент (EО) № 3605/93 по отношение на качеството на статистическите данни в рамките на процедурата при прекомерен дефицит (ОВ L 337, 22.12.2005 г., стр. 1).

[5] Доклад от Комисията от 8 януари 2010 г. относно статистическите данни за гръцкия държавен дефицит и държавен дълг (COM(2010)1 окончателен).

[6] OВ L 145, 10.6.2009 г., стр. 1.

[7] Многогодишни бюджетни кредити.

[8] Едногодишни бюджетни кредити, по-нататък наричани ЕБК.

[9] Доклад от Комисията от 8 януари 2010 г. относно статистическите данни за гръцкия държавен дефицит и държавен дълг (COM(2010)1 окончателен).

[10] Разходите за който НЕ се покриват от референтната сума.

[11] Разходите за който НЕ се покриват от референтната сума.

[12] Разходите за който НЕ се покриват от референтната сума.